Η **Μαριανίνα Κριεζή** (1947-2022) ήταν Ελληνίδα στιχουργός, παραγωγός του ραδιοφώνου, συγγραφέας και μεταφράστρια.

Βιογραφικά στοιχεία
-------------------

Γεννήθηκε στην Αθήνα στις 8 Σεπτεμβρίου 1947, μεγάλωσε στο Ψυχικό και καταγόταν από την Ύδρα. Ήταν απόγονος της σπουδαίας Υδραΐικης Οικογένειας Κριεζή, που διαδραμάτισε σπουδαίο ρόλο στην Απελευθέρωση και τα πρώτα μετεπαναστατικά χρόνια και συγκεκριμένα ήταν απόγονος του Αντώνιου Κριεζή, Πρωθυπουργού, υποναύαρχου και Αυλάρχη του Όθωνα, καθώς και του Γεωργίου Βούλγαρη, τοποτηρητή της Ύδρας κατά την Τουρκοκρατία. Αργότερα δε στη ζωή της κληρονόμησε και το αρχοντικό του Αντώνιου Κριεζή στην Ύδρα. Σπούδασε Αγγλική Φιλολογία στο Πανεπιστήμιο Αθηνών χωρίς να πάρει πτυχίο, και Διακοσμητική - Σκηνογραφία στα εργαστήρια της Ανωτάτης Σχολής Καλών Τεχνών, όπου ολοκλήρωσε τις εκεί διετείς σπουδές της. 

Το 1969 πήγε στο Παρίσι για να σπουδάσει σχέδιο υφάσματος, επέστρεψε στην Ελλάδα, εργάστηκε ως γραφίστρια και την άνοιξη του 1977 άρχισε να συνεργάζεται με το Τρίτο Πρόγραμμα όταν διευθυντής ήταν ο Μάνος Χατζιδάκις. Εκεί έγραψε τους στίχους όλων των τραγουδιών της ραδιοφωνικής εκπομπής Εδώ Λιλιπούπολη ενώ συμμετείχε και στα κείμενα, ιδίως ως συγγραφικό δίδυμο με την ηθοποιό Αννα Παναγιωτοπούλου. Συνέπραξε επίσης, ως κειμενογράφος, σε επιθεωρήσεις της «Ελεύθερης Σκηνής». 

Στη μακρά σταδιοδρομία της ως στιχουργός συνεργάστηκε, μεταξύ άλλων, με τους: Αρλέτα, Ελένη Δήμου, Στράτος Διονυσίου, Μαργαρίτα Ζορμπαλά, Σαβίνα Γιαννάτου, Μιχάλης Μπαζάκας, Δήμητρα Γαλάνη, Βασίλης Παπακωνσταντίνου, Μιχάλης Χατζηγιάννης, ενώ στίχους της έχουν μελοποιήσει συνθέτες όπως οι Λένα Πλάτωνος, Νίκος Κυπουργός, Δημήτρης Μαραγκόπουλος, Νίκος Χριστοδούλου, Λάκης Παπαδόπουλος, Γιάννης Σπανός, Δήμητρα Γαλάνη, Μιχάλης Καπούλας, Ευσταθία, Τάκης Μουσαφίρης, Διονύσης Τσακνής κ.ά.

Ως παραγωγός στην ΕΡΑ παρουσίασε διάφορες εκπομπές, όπως την φιλοζωική «Μου το'πε ένα πουλάκι», τη νυχτερινή «Το νυχτικό του πύργου» και την εκπομπή «Αύριο όλα θα είναι καλύτερα». Απεβίωσε σε ηλικία 75 ετών στις 6 Φεβρουαρίου 2022.

Εργογραφία
----------

*Ως συγγραφέας παιδικής λογοτεχνίας*
* (2019) *Ρόζα Ροζαλία ή το ροζ χρώμα* (εκδ. Μικροσκόπιο)
* (2015) *Ο καρομυτόγκας* (εκδ. Αιώρα)
* (1999) *Το κόκκινο αβγό που τα σπάζει όλα* (εκδ. Άμμος)
* (1999) *Χρόνια Πολλά* (εκδ. Άμμος)
* (1994) *Αν ήμουν Άη Βασίλης*, (εκδ. Άμμος)

*Ως στιχουργός παιδικών τραγουδιών*
* (2010) *Εδώ Λιλιπούπολη: Τα τραγούδια* [σκληρόδετο· βιβλίο με στίχους και παρτιτούρες για πιάνο· επανέκδοση με μαλακό εξώφυλλο: 2017] (εκδ. Ιανός)

Η Κριεζή έχει, επίσης, μεταφράσει και διασκευάσει διάφορα λογοτεχνικά έργα για παιδιά (ιστορίες και τραγούδια), το οποία έχουν κυκλοφορήσει από τις εκδόσεις Αιώρα και Άμμος. Ως συγγραφέας έχει συμμετοχή στο συλλογικό τόμο *Λόγος για την Ύδρα* (Εκδόσεις Καστανιώτη, 2008), που περιλαμβάνει και ζωγραφικά έργα γνωστών καλλιτεχνών που συνδέονταν με το ιστορικό νησί (Παναγιώτη Τέτση, Νίκου Χατζηκυριάκου-Γκίκα, Περικλή Βυζάντιου και Νίκου Νικολάου). Αναλυτικότερα για την εργογραφία της Κριεζή, βλ. στην οικεία σελίδα της βάσης δεδομένων «βιβλιοnet».

Παραπομπές
----------

1. ↑  www.lifo.gr/proswpa/athenians/rania-oikonomidoy. Ανακτήθηκε στις 1  Νοεμβρίου 2021.
2. ↑  «Πέθανε η σπουδαία στιχουργός Μαριανίνα Κριεζή | LiFO». *www.lifo.gr*. 6 Φεβρουαρίου 2022. Ανακτήθηκε στις 7 Φεβρουαρίου 2022.
3. ↑  «Πέθανε η σπουδαία Μαριανίνα Κριεζή (pics)». *E-Radio.gr*. Ανακτήθηκε στις 7 Φεβρουαρίου 2022.
4. ↑  «Μαριανίνα Κριεζή». *βιβλιονέτ*. Ανακτήθηκε στις 29 Ιουλίου 2021.

Βιβλιογραφία - άρθρα
--------------------

1. Γιώργος Ι. Αλλαμανής «Στον καιρό της Λιλιπούπολης», Εκδόσεις Τόπος, ISBN 978-960-499-410-6
2. Lifo - Πώς η Μαριανίνα Κριεζή και η Λένα Πλάτωνος έγραψαν το αριστουργηματικό τραγούδι «Ρόζα Ροζαλία»
3. Εφημερίδα των Συντακτών - Το άγνωστο τραγούδι της Μαριανίνας για το μαύρο

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 187303052
* **ΕΒΕ**: 21985
* **BiblioNet**: **3934**
* LCCN: n2011073297
* ISNI: 0000 0003 5824 4799
* GND: 15631648X
* MusicBrainz: 9d275cc5-b26f-401a-a7b2-930b0c43b26f

 |

 |